ai4bharat/Pralekha huggingface dataset:
माहिती आणि प्रसारण मंत्रालय
गोवा दूरदर्शनच्या सुरळीत प्रक्षेपणासाठी डीडी फ्री डिशवर उपाययोजना
गोवा, 9 जून 2023
गोवा दूरदर्शन वाहिनी डीडी फ्री डिशवर प्रसारणात अडचणी येत असल्याबद्दलच्या तक्रारी दूरदर्शन केंद्राकडे प्राप्त झाल्या होत्या. तक्रारींचे विश्लेषण केल्यानंतर लक्षात आले की, या गैरसोयीची दोन संभाव्य कारणे असू शकतात. एक म्हणजे MPEG-4 सॅटेलाइट टीव्ही सिग्नल-सक्षम सेट-टॉप बॉक्स नसणे. हे लक्षात घेणे महत्वाचे आहे की MPEG-4 सिग्नल प्राप्त करण्याच्या क्षमतेने सुसज्ज असलेले सेट-टॉप बॉक्सवरच गोवा दूरदर्शनचे प्रसारण सुरळीत होईल.
दुसरी शक्यता म्हणजे MPEG-4 उपग्रह वारंवारता वापरून सेट-टॉप बॉक्स स्कॅन करण्यात येणाऱ्या अडचणी. यामुळे उपभोकत्यांनी MPEG-4 सॅटेलाइट फ्रिक्वेन्सीचा वापर करून त्यांचे सेट-टॉप बॉक्स पूर्णपणे स्कॅन करणे आवश्यक आहे.
दूरदर्शन केंद्र पणजी डीडी गोवा चॅनेलच्या सुलभ प्रसारणासाठी समस्यांचे सक्रियपणे निराकरण करत आहे. डीडी गोवा चॅनल डीडी फ्री डिश, डीटीएच प्लॅटफॉर्मवर चॅनल क्रमांक 97 वर उपलब्ध आहे. डीडी गोवा वाहिनीच्या प्रक्षेपणात अडचणी येत असल्यास त्वरित मदतीसाठी दिनकर यादव, सहाय्यक संशोधन अधिकारी-II – दूरध्वनी क्रमांक: 9420974151  आणि एम. जी. कुलकर्णी, सहाय्यक अभियंता - दूरध्वनी क्रमांक: 9422348260  यांच्याशी संपर्क साधण्याचे आवाहन गोवा दूरदर्शन केंद्राने केले आहे.PIB Panaji | S.Thakur/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 55
मंत्रिमंडळ
भारतीय माहिती तंत्रज्ञान संस्था कायदा  विधेयक, 2020ला मंत्रिमंडळाची मंजुरी
नवी दिल्ली, 5 फेब्रुवारी 2020
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने पुढील गोष्टींना मान्यता दिली आहे:-
- भारतीय माहिती तंत्रज्ञान संस्था कायद  विधेयक, सादर करणे
- 20 आयआयआयटी  मध्ये प्रत्येकी एक आणि आयआयआयटीडीएम कुरनूल  मध्ये एक अशा संचालकांच्या 21 पदांसाठी पूर्वप्रभावाने मंजुरी
- 20 आयआयटी  मध्ये प्रत्येकी एक आणि आयआयआयटीडीएम कुरनूल  मध्ये एक, याप्रमाणे रजिस्ट्रारच्या 21 पदांसाठी पूर्वप्रभावाने मंजुरी
प्रभाव:
या विधेयकामुळे , उर्वरित 5 आयआयआय टी -पीपीपी बरोबरच सार्वजनिक खासगी भागीदारीतील विद्यमान 15 भारतीय माहिती तंत्रज्ञान संस्थांना पदवी प्रदान करण्याच्या अधिकारांसह ‘राष्ट्रीय महत्वाच्या संस्था’ म्हणून घोषित केले जाईल. यामुळे त्यांना विद्यापीठ किंवा राष्ट्रीय महत्वाच्या संस्थेप्रमाणे बॅचलर ऑफ टेक्नॉलॉजी  किंवा मास्टर ऑफ टेकनॉलॉजी  किंवा पीएच.डी पदवीच्या नामकरणाचा वापर करता येईल. तसेच माहिती तंत्रज्ञान क्षेत्रात देशात एक मजबूत संशोधन पाया विकसित करण्यासाठी आवश्यक पुरेशा विद्यार्थ्यांना आकर्षित करू शकतील.
विवरण:
- 2014 आणि 2017 च्या प्रमुख कायद्यांमध्ये दुरुस्ती करण्यासाठी भारतीय माहिती तंत्रज्ञान संस्था कायदा  विधेयक, 2020 सादर करणे
- सुरत , भोपाळ , भागलपुर, अगरतला आणि रायचूर येथील सार्वजनिक खासगी भागीदारी अंतर्गत 5 भारतीय माहिती तंत्रज्ञान संस्थांना वैधानिक दर्जा प्रदान करणे आणि त्यांना भारतीय माहिती तंत्रज्ञान संस्था  कायदा 2017 अंतर्गत विद्यमान 15 भारतीय माहिती तंत्रज्ञान संस्थांबरोबरच राष्ट्रीय महत्वाच्या संस्था म्हणून घोषित करणे
या मंजुरीचा उद्देश सुरत, भोपाळ, भागलपूर, अगरतला आणि रायचूर येथील आयआयआयटीना अधिकृत करणे हा आहे. या आयआयआयटी यापूर्वीच सोसायटी नोंदणी कायदा 1860 अंतर्गत नोंदणीकृत संस्था म्हणून कार्यरत आहेत.सार्वजनिक-खासगी भागीदारी योजनेअंतर्गत स्थापन झालेल्या इतर 15 आयआयआयटी प्रमाणेच आता आयआयआयटी  कायदा 2017 अंतर्गतही त्यांचा समावेश केला जाईल. तसेच आयआयटीआयटी कायदा 2014 नुसार आयआयआयटीडीएम कुर्नूल स्थापन करण्यात आले आहे आणि आयआयआयटी अलाहाबाद, आयआयआयटीएम ग्वाल्हेर, आयआयआयटीडीएम जबलपूर, आयआयआयटीडीएम कांचीपुरम या इतर 4 आयआयटी बरोबर कार्यरत आहेत. या आयआयआयटीमध्ये संचालक आणि रजिस्ट्रार हे पद आधीच अस्तित्त्वात आहे आणि सध्याचा प्रस्ताव त्यांना कोणत्याही अतिरिक्त आर्थिक भाराशिवाय केवळ औपचारिक करतो.
पार्श्वभूमी:
- माहिती तंत्रज्ञान क्षेत्रात उच्च शिक्षण आणि संशोधनाला प्रोत्साहन देणे ही आयआयटीमागची कल्पना आहे.
- केंद्रीय मंत्रिमंडळाने 26 नोव्हेंबर 2010 रोजी दिलेल्या मंजुरीनुसार सार्वजनिक खासगी भागीदारी स्वरूपात 20 नवीन आयआयआयटी संस्था  स्थापन करण्याच्या योजनेअंतर्गत आयआयआयटी  कायदा 2017 द्वारे 15 आयआयआयटी संस्था समाविष्ट करण्यात आल्या आहेत. तर उर्वरित 5 संस्था समाविष्ट करायच्या आहेत.
S.Tupe/S.Kane/D.Rane
(Visitor Counter : 162
सामाजिक न्याय आणि सबलीकरण मंत्रालय
ADIP आणि राष्ट्रीय वयोश्री योजनेअंतर्गत हिंगोलीतील 3 हजाराहून अधिक दिव्यांग व्यक्तींना सहाय्यक उपकरणे आणि साधनांचे वितरण
दिव्यांगजनांच्या कल्याणासाठी कार्य करण्यास सरकार कटीबद्ध - केंद्रीय राज्यमंत्री रामदास आठवले
मुंबई, 19 ऑगस्ट 2021
ADIP आणि राष्ट्रीय वयोश्री योजनेअंतर्गत हिंगोलीत आयोजित "सामाजिक सक्षमीकरण शिबिराचे" केंद्रीय सामाजिक न्याय आणि सक्षमीकरण राज्यमंत्री रामदास आठवले यांच्या प्रमुख उपस्थितीत दूरदृश्य प्रणालीद्वारे आज उदघाटन करण्यात आले. केंद्रीय सामाजिक न्याय आणि सक्षमीकरण राज्यमंत्री रामदास आठवले मुंबईतून व्हिडीओ स्ट्रीमिंगच्या माध्यमातून या शिबिरात सहभागी झाले होते.
सध्या लागू असलेल्या सर्व प्रतिबंधात्मक नियमांचे पालन करुन, दिव्यांग व्यक्तींना मदत आणि सहाय्यक साधनांचे मोफत वाटप करणारे आभासी ADIP शिबीर हिंगोली जिल्ह्यात आयोजित करण्यात आले होते. यावेळी ADIP आणि राष्ट्रीय वयोश्री योजनेअंतर्गत केंद्रीय राज्यमंत्री रामदास आठवले यांच्या प्रमुख उपस्थितीत हिंगोलीतील वरिष्ठ नागरिक आणि दिव्यांग व्यक्तींना सुमारे 2.75 कोटींहून अधिक रुपयांच्या सहाय्यक उपकरणे आणि साधनांचे वितरण करण्यात आले. ADIP आणि राष्ट्रीय वयोश्री योजनेअंतर्गत हिंगोलीतील एकूण 3260 वरिष्ठ नागरिक आणि दिव्यांग व्यक्तींना सुमारे 6527 सहाय्यक उपकरणे आणि साधनांचे वितरण करण्यात आले. दिव्यांगांना मदत म्हणून देण्यात आलेल्या या एकवीस प्रकारच्या साहित्यांमध्ये ट्रायसिकल फोल्डिंग व्हीलचेअर, स्मार्ट कॅन, चष्मा, कृत्रिम दात आदींचा समावेश आहे.
पंतप्रधान मोदी यांच्या नेतृत्वाखाली, आपले मंत्रालय दिव्यांगजनांच्या कल्याणासाठी कार्य करण्यास कटीबद्ध आहे, असे केंद्रीय राज्यमंत्री रामदास आठवले यावेळी म्हणाले. कोविड-19 या काळातही सरकारच्या वतीने दिव्यांग व्यक्तींना सहाय्यक साधने आणि उपकरणे यांचे वितरण करण्यासाठी अनेक शिबिरांचे आयोजन करण्यात आल्याचे त्यांनी सांगितले. दिव्यांगांना मदत करण्यासाठी देशातील सर्व जिल्ह्यांमध्ये अशा प्रकारची शिबिरे आयोजित करण्याची सरकारची योजना असून त्यासाठी प्रयत्न सुरु असल्याचं ते म्हणाले.
दिव्यांग व्यक्तींना सर्वतोपरी मदत करण्याचे सरकारचे उद्दिष्ट असून आत्तापर्यंत 20 ते 25 लाखांहून अधिक दिव्यांगांना मदत करण्यात आली आहे असे त्यांनी नमूद केले. दिव्यांगांचे भविष्य उज्वल करण्याची सरकारची जबाबदारी असून त्यासाठी समाजानेही साथ द्यावी असे आवाहनही त्यांनी केले. सरकारच्या विविध योजना तसेच कौशल्य प्रशिक्षण या माध्यमातून दिव्यांग व्यक्तींना स्वावलंबी बनवण्याचा प्रयत्न सरकार करत आहे. कोविडची परिस्थिती निवळल्यानंतर मुंबईतही अशा प्रकारचे शिबिर भरवण्याचा विचार असल्याचं आठवले यांनी यावेळी सांगितलं.S.Tupe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 203
पंतप्रधान कार्यालय
आशियाई क्रीडा स्पर्धेत पुरुषांच्या स्पीड स्केटिंग 3000 मीटर रिले स्पर्धेत कांस्यपदक मिळवल्याबद्दल पंतप्रधानांकडून अभिनंदन
नवी दिल्ली, 2 ऑक्टोबर 2023
पंतप्रधान नरेंद्र मोदी यांनी आनंदकुमार वेलकुमार, सिद्धांत राहुल कांबळे आणि विक्रम राजेंद्र इंगळे यांचे आशियाई क्रीडा स्पर्धेत पुरुष स्पीड स्केटिंग 3000 मीटर रिले प्रकारात कांस्यपदक जिंकल्याबद्दल अभिनंदन केले आहे.
पंतप्रधानांनी X वर पोस्ट केले:
“सांघिक कार्याचे अविश्वसनीय प्रदर्शन करत देशासाठी आणखी एका कांस्य पदकाची कमाई!
आनंदकुमार वेलकुमार, सिद्धांत राहुल कांबळे, विक्रम राजेंद्र इंगळे यांनी पुरुष स्पीड स्केटिंग 3000 मीटर रिले स्पर्धेत कांस्यपदक पटकावले.
या प्रदर्शनामुळे देशाला खूप आनंद झाला असून या कामगिरीचा देशाला खूप अभिमान आहे!”NM/V.Yadave/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
महिलांच्या कुस्तीमध्ये 76 किलो वजनी गटात कांस्य पदक पटकावल्याबद्दल पूजा सिहागचे पंतप्रधानांनी केले अभिनंदन
बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये महिलांच्या कुस्तीमध्ये 76 किलो वजनी गटात कांस्य पदक पटकावल्याबद्दल कुस्तीपटू पूजा सिहाग हिचे पंतप्रधान नरेंद्र मोदी यांनी अभिनंदन केले आहे.
पंतप्रधानांनी ट्वीट केले आहे;
"पूजा सिहाग हिने एक प्रतिभावान कुस्तीपटू असा स्वतःचा ठसा उमटवला आहे. कधीही हार न मानण्याच्या तिच्या वृत्तीमुळे तिने अनेक आव्हानांवर मात केली आहे. सीडब्लूजी 2022 मध्ये तिने कांस्य पदक जिंकले आहे. त्याबद्दल तिचे अभिनंदन. भविष्यातही ती भारतासाठी अभिमानास्पद कामगिरी करेल, असा मला विश्वास आहे. #Cheer4India"
मत्स्योत्पादन, पशुविकास आणि दुग्धविकास मंत्रालय
तूप आणि लोणी यासारख्या दुग्धजन्य पदार्थांच्या आयातीबाबत स्पष्टीकरण
नवी दिल्ली, 6 एप्रिल 2023
दुग्धव्यवसाय हे देशातील लाखो दुग्ध उत्पादक शेतकऱ्यांसाठी उपजीविकेचे प्रमुख साधन असल्याची भारत सरकारला योग्य जाणीव असून, या व्यवसायाला आणखी बळकट करणे, हे सरकारच्या सर्व योजना/कार्यक्रमांचे उद्दिष्ट आहे.
तथापि, मुख्यतः, कोविड-19 महामारीनंतर पौष्टिक, सुरक्षित आणि आरोग्यदायी दूध आणि दुग्धजन्य पदार्थांची मागणी वाढल्यामुळे डेअरी क्षेत्राच्या मागणी आणि पुरवठ्यात काही तफावत आढळून आली आहे, ही वस्तुस्थिती आहे.
वाढती मागणी पूर्ण करण्यासाठी आणि आगामी उन्हाळी हंगामात दुधाचा पुरवठा कमी होऊ शकतो ही वस्तुस्थिती लक्षात घेऊन, अनेक डेअरी सहकारी संस्थांकडून दुधाचे फॅट आणि पावडर यासारख्या संरक्षित दुग्धजन्य पदार्थांच्या आयातीची मागणी होती.
या पार्श्वभूमीवर, राष्ट्रीय डेअरी विकास मंडळ  आणि भारत सरकार मागणी-पुरवठ्याच्या परिस्थितीवर लक्ष ठेवत आहे. आयात प्रक्रियेला वेळ लागत असल्यामुळे, अचानक उद्भवणाऱ्या मागणीच्या परिस्थितीचे व्यवस्थापन करण्यासाठी देशांतर्गत पातळीवर आवश्यक प्रक्रिया केल्या जात आहेत.
परिस्थिती उद्भवली, तर दुग्ध सहकारी संस्थांची उन्हाळ्याची गरज पूर्ण करण्यासाठी आयात केली जाऊ शकते. तथापि, अशा वेळी, ही प्रक्रिया केवळ राष्ट्रीय डेअरी विकास मंडळा द्वारे केली जाईल, आणि योग्य मूल्यांकनानंतर गरजू संघटनांना बाजारभावानुसार साठा पुरवला जाईल.
यामुळे बाजारपेठ बाधित होणार नाही, आणि आपल्या दुग्ध उत्पादक शेतकऱ्यांचे हित जपले जाईल, जे सरकारच्या कोणत्याही निर्णयाच्या पूर्णपणे केंद्रस्थानी असते.
खासदार शरद पवार यांनी पशुसंवर्धन, दुग्धव्यवसाय आणि मत्स्यव्यवसाय मंत्री परषोत्तम रुपाला यांना उद्देशून लिहिलेल्या पत्रातला लेख सार्वजनिक माध्यमावर उपलब्ध आहे. यामध्ये असे म्हटले आहे की, उन्हाळ्याच्या उत्तरार्धात मागणी-पुरवठ्याची स्थिती पाहून निर्णय घेतला जाईल, ज्याचा अर्थ असा आहे की, या संदर्भात कोणताही अंतिम निर्णय घेण्यात आलेला नाही.S.Patil/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 229
नवी दिल्ली, 7 डिसेंबर 2018
पंतप्रधान नरेंद्र मोदी यांनी आज दै. जागरण वृत्तपत्राच्या 75व्या वर्धापन दिनानिमित्त दै. जागरण फोरमला नवी दिल्ली येथे संबोधित केले. आपल्या भाषणात पंतप्रधानांनी विशेषत: सकाळच्या वृत्त विक्रेत्यांना शुभेच्छा दिल्या. जे दैनंदिन वृत्तपत्र सकाळी सर्वांकडे वितरित करतात. त्यांनी दै. जागरण वृत्तपत्र समाजामध्ये जागृकतेसंदर्भात महत्त्वाची भूमिका बजावत असून राष्ट्राच्या पुर्नउभारणीत स्वत:चे योगदान देत आहेत, असे सांगितले. पंतप्रधानांनी स्वत:च्या अनुभवाचा दाखला देत सांगितले की, दै. जागरण हे समाजात आणि देशात परिवर्तनाचे सबळ कार्य करत असून ‘बेटी बचाओ बेटी पढाओ’, ‘स्वच्छ भारत अभियान’ हे या संदर्भातील काही उदाहरणे आहेत. डिजिटल क्रांतीच्या धर्तीवर माध्यमे देशाला कणखर बनवण्यात महत्त्वाची भूमिका साकारू शकतात, असे पंतप्रधान म्हणाले.
पंतप्रधान पुढे म्हणाले की, नवीन भारताच्या उभारणीत ‘सबका साथ सबका विकास’ ‘किमान सरकार, कमाल सुशासन’ याच्या पायावर समाजबांधणी करण्यात आली आहे. तरुणांना विकासात आपली भागीदारी असल्याचा विश्वास वाटला पाहिजे, असेही पंतप्रधान म्हणाले.
त्यांनी असे प्रश्न उपस्थित केले की, देशाला 70 वर्षांच्या स्वातंत्र्यानंतर सुद्धा आपला देश मागास का आहे? आपल्या देशातील नागरिकांचे प्रश्न अजूनपर्यंत का सोडवण्यात आले नाहीत? ते म्हणाले की, 70 वर्षामध्ये न पोहचलेली विद्युत जोडणी आता सर्वदूर पोहोचली आहे. आणि जे राज्य रेल्वेला जोडले गेले नव्हते ते आता रेल्वे नकाशावर ठळकपणे दाखवण्यात आले आहे.
पंतप्रधानांनी गेल्या 67 वर्षांच्या कालावधीची तुलना स्वत:च्या कार्यकाळाशी  केली.
या कालावधीत ग्रामीण घरांमध्ये शौचालयांची संख्या 38 टक्क्यांवरुन 95 टक्क्यांपर्यंत पोहोचली.
ग्रामीण रस्ते जोडणी 55 वरुन 90 टक्क्यांपर्यंत पोहोचली
एलपीजी जोडणी एकूण घरांच्या 55 टक्क्यांवरुन 90 टक्क्यांपर्यंत पोहोचली
गेल्या चार वर्षात ग्रामीण कुटुंबांना 95 टक्के विद्युत पुरवठा केला गेला असून जो आधी केवळ 75 टक्के इतका होता.
चार वर्षांपूर्वी केवळ 50 टक्के लोकांचे बँक अकाऊंटस् होते, आता जवळपास सर्वांनीच बँकिंग सेवा घेतल्या आहेत.
वर्ष 2014 मध्ये चार कोटी जनता कर परतावा भरत होती आणि येत्या चार वर्षात तीन कोटी जनता कर नेटवर्कला जोडण्यात येतील.
पंतप्रधान म्हणाले की, बाकी सर्व गोष्टी जरी सारख्या असल्या तरी हे परिवर्तन कशामुळे आहे याचा विचार व्हावा. ते पुढे म्हणाले की, दारिद्रय रेषेखालील लोकं या चार वर्षांमध्ये बऱ्यापैकी नागरी सेवा घेत असून ते दारिद्रय रेषेवर येण्यासाठी प्रयत्नात आहेत.
पंतप्रधानांनी लोकांच्या इच्छा पूर्ण करण्याला प्राधान्य असल्याचे आश्वासन दिले. त्यांनी पंतप्रधान आवास योजना, उज्ज्वला, सौभाग्य इत्यादी योजनांद्वारे नागरिकांच्या गरजा पूर्ण करण्यासाठी त्यांच्यापर्यंत पोहोचणार असल्याचे सांगितले. त्यांनी आयुष्मान भारत योजनेचाही उल्लेख केला.
पंतप्रधानांनी आंतरराष्ट्रीय समुदायासमोर आर्थिक गुन्हेगारांना लपण्यासाठी कुठल्याही अभयारण्याचा आसरा मिळायला नको याबाबत प्रस्ताव मांडला.
B.Gokhale/P.Kor
सांस्कृतिक मंत्रालय
केंद्रीय पंचायत राज राज्यमंत्री कपिल मोरेश्वर पाटील यांनी राष्ट्रीय संस्कृती महोत्सवाला दिली भेट
"आझाद मैदानावर देशभरातील कलाप्रकारांना स्थान देण्यात आले असून आपल्या देशाची संस्कृती खऱ्या अर्थाने आझाद झाली आहे" - कपिल पाटील
मुंबई, 14 फेब्रुवारी 2023
मुंबईतील फोर्ट परिसर कार्यालये आणि व्यावसायिक जागांसाठी ओळखला जातो. मात्र 11 ते 19 फेब्रुवारी 2023 दरम्यान आयोजित राष्ट्रीय संस्कृती महोत्सव 2023 साठी फोर्टमधील आझाद मैदान सज्ज झाले आहे. शानदार उद्घाटन सोहळ्यानंतर, हा महोत्सव आता विनामूल्य असून सर्वाना भेट देता येणार आहे.
राष्ट्रीय संस्कृती महोत्सव 2023 च्या तिसऱ्या दिवशी म्हणजे 13 फेब्रुवारी 2023 रोजी केंद्रीय पंचायती राज राज्यमंत्री कपिल मोरेश्वर पाटील सन्माननीय अतिथी म्हणून उपस्थित होते. .आझाद मैदानावर उपस्थितांना आणि माध्यमांना संबोधित करताना ते म्हणाले, “ आपल्या सांस्कृतिक परंपरांमुळे आपला देश एकसंध आणि महान आहे. साधारणपणे कला आणि संस्कृतीचे जाणकार त्याच्या शोधात असतात. मात्र सांस्कृतिक मंत्रालयाने कला आणि संस्कृती या रसिकांपर्यंत आणली आहे. आझाद मैदानावर देशभरातील कलाप्रकाराना स्थान देण्यात आले असून आपल्या देशाची संस्कृती खऱ्या अर्थाने आझाद झाली आहे"
पाटील यांनी संपूर्ण महोत्सवाची पाहणी केली आणि तिसर्या दिवशी सादर होणाऱ्या सांस्कृतिक कार्यक्रमांचाही आनंद घेतला.
तिसर्या दिवसाची म्हणजे 13 फेब्रुवारी 2023 ची काही क्षणचित्रे पुढीलप्रमाणे:
आज संध्याकाळी सादर होणाऱ्या कार्यक्रमांमध्ये प्रसिद्ध गायक आनंद भाटे शास्त्रीय आणि भक्तिसंगीताचा अप्रतिम संगम असलेले मराठी अभंग सादर करणार आहेत. आपल्या दमदार आवाजाने आणि मंचावरील मंत्रमुग्ध करणाऱ्या उपस्थितीने, आनंद भाटे प्रेक्षकांवर अमीट ठसा उमटवतील यात शंका नाही. आज आजची संध्याकाळ दिग्गज कलाकार अन्नू कपूर यांच्या उपस्थितीने अविस्मरणीय होईल. आपल्या भावपूर्ण आवाजासाठी आणि अनोख्या शैलीसाठी ओळखले जाणारे अन्नू कपूर भारतीय लोकसंगीत आणि चित्रपट संगीताचे मर्म जिवंत करतील.
सांगीतिक कार्यक्रमांव्यतिरिक्त , या महोत्सवाला भेट देणाऱ्यांना भारतातील पारंपारिक कला, हस्तकला आणि खाद्यपदार्थांचे दर्शन घडवणाऱ्या प्रदर्शनाला भेट देता येईल. या प्रदर्शनात देशभरातील कलाकार, कारागीर यांच्या कलाकृती असून भारताच्या समृद्ध वारशाचे कौतुक करण्याची संधी मिळेल.
त्यामुळे, तुम्ही संगीत, नृत्य, कला किंवा इतिहासाचे चाहते असलात तर प्रत्येकासाठी इथे काहीतरी आहे. भारतातील काही प्रतिभावान कलाकारांचे सादरीकरण पाहण्याची ही संधी गमावू नका , कारण ते केवळ तुमच्यासाठी भारताचा सांस्कृतिक वारसा जिवंत करण्यासाठी एकत्र आले आहेत.
S.Patil/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 75
आरोग्य आणि कुटुंब कल्याण मंत्रालय
कोविड-19 अद्ययावत माहिती
भारतातील सक्रीय रुग्णसंख्येत घट होऊन ती 8,26,740 वर पोहचली, 71 दिवसातला नीचांक
भारतात गेल्या 24 तासात 67,208 इतक्या दैनंदिन नवीन रुग्णांची नोंद
संपूर्ण देशभरात आतापर्यंत बरे झालेल्या रुग्णांची एकूण संख्या 2,84,91,670
गेल्या 24 तासात 1,03,570 इतके रुग्ण बरे झाले
सलग 35 व्या दिवशी बरे होणाऱ्या रुग्णांची संख्या दैनंदिन नव्या रूग्णसंख्येपेक्षा अधिक
रुग्ण बरे होण्याचा दर वाढून तो 95.93%
साप्ताहिक पॉझिटिव्हिटी दर 5% हून कमी, सध्या हा दर 3.99 %
दैनंदिन पॉझिटिव्हिटी दर 3.48 %, सलग दहाव्या दिवशी हा दर 5 % पेक्षा कमी
देशात चाचण्यांच्या क्षमतेत सातत्यात वाढ कायम असून आतापर्यंत देशभरात एकूण – 38.52 कोटींपेक्षा अधिक चाचण्या करण्यात आल्या
देशव्यापी लसीकरण मोहिमेअंतर्गत 26.55 कोटी लसींच्या मात्रा देण्यात आल्या
पंतप्रधान कार्यालय
पंतप्रधानांनी अशियाई क्रीडा स्पर्धा 2022 मध्ये तिरंदाजीतील कंपाऊड प्रकारात महिला संघाने मिळवलेल्या सुवर्णपदकाबद्दल केले कौतुक
नवी दिल्ली, 5 ऑक्टोबर 2023
होंगझू येथे सुरु असलेल्या आशियाई क्रीडा स्पर्धा 2022 मध्ये महिला तिरंदाजी कंपाऊंड प्रकारात सुवर्णपदक जिंकल्याबद्द्ल पंतप्रधान नरेंद्र मोदी यांनी ज्योती सुरेखा वेण्णम, परनीत कौर आणि आदिती गोपीचंद यांचे अभिनंदन केले आहे.
“भारतीय महिला तिरंदाजांनी कंपाऊंड प्रकारात सुवर्णपदक जिंकले! ज्योती सुरेखा वेण्णम, परनीत कौर आणि आदिती गोपीचंद यांचे अभिनंदन! त्यांची निर्दोष कामगिरी, एकाग्रता आणि समर्पण याचा आपल्या देशाला विशेष अभिमान आहे. हे यश म्हणजे त्यांचे अतुलनीय कौशल्य आणि टीमवर्क याचे निदर्शक आहे.”असे पंतप्रधानांनी आपल्या एक्स वरिल संदेशात म्हटले आहे,
N.Meshram/V.Sahjrao/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पर्यावरण, वन एवं जलवायु परिवर्तन मंत्रालय
सुधारित औद्योगिक नायट्रोजन प्रकल्पाद्वारे वैद्यकीय ऑक्सिजनचे उत्पादन
30 उद्योगांची निवड, ते लवकरात लवकर कार्यान्वित करण्यासाठी प्रयत्न सुरू
नवी दिल्ली, 1 मे 2021
देशातील कोविड -19 महामारीच्या स्थितीचा विचार करून आणि वैद्यकीय ऑक्सिजनची उपलब्धता वाढविण्यासाठी, केंद्र सरकारने औद्योगिक युनिटचा व्यापक डेटाबेस असलेल्या केंद्रीय प्रदूषण नियंत्रण मंडळाला , राखीव नायट्रोजन प्रकल्प असलेले उद्योग शोधून विद्यमान नायट्रोजन प्रकल्पाचे रूपांतरण ऑक्सिजन निर्मितीत करण्याच्या व्यवहार्यतेचा शोध घेण्यास सांगितले होते. राज्य प्रदूषण नियंत्रण मंडळाच्या  सहकार्याने सीपीसीबीने अशा संभाव्य उद्योगांची ओळख पटविली आहे, ज्यात विद्यमान नायट्रोजन प्रकल्पांना ऑक्सिजनच्या उत्पादनासाठी राखीव ठेवले जाऊ शकते.यासाठी संभाव्य औद्योगिक घटक आणि तज्ञांशी सल्लामसलत केली गेली आहे.
सुमारे 30 उद्योगांची निवड करण्यात आली असून वैद्यकीय ऑक्सिजनच्या उत्पादनासाठी नायट्रोजन प्रकल्प सुधारित करण्याचे प्रयत्न सुरू केले आहेत. यापैकी काही प्रकल्प ऑक्सिजन पुरवठ्यासाठी जवळच्या रुग्णालयात हलवले जाऊ शकतात आणि काही प्रकल्प, जेथे प्रकल्पांचे स्थलांतरण करणे शक्य नाही तेथे साइटवरच ऑक्सिजन निर्मिती होऊ शकते.
मेसर्स यूपीएल लिमिटेडने ऑक्सिजन तयार करण्यासाठी झोलाईट मॉलिक्युलर चाळणीद्वारे 50 एनएम 3 प्रति तास क्षमतेच्या नायट्रोजन प्रकल्पाचे रुपांतर करून ते वापी  येथील एल जी रोटरी रुग्णालयामध्ये स्थापित केले. हा प्रकल्प दिवसाला 0.5 टन ऑक्सिजन तयार करतो आणि तो 27.04.2021 पासून कार्यरत आहे. यूपीएल लिमिटेडमध्ये आणखी तीन प्रकल्पांचे रूपांतरण करण्याची प्रक्रिया सुरू आहे. ऑक्सिजन प्रकल्पांमध्ये रूपांतरण झाल्यावर सूरत आणि अंकलेश्वर येथील रुग्णालयात हे प्रकल्प स्थापित केले जातील.
विद्यमान नायट्रोजन प्रकल्पांमध्ये कार्बन मॉलिक्युलर चाळणीच्या  च्या जागी झोलाइट मॉलेक्युलर चाळणी  बदलवून ऑक्सिजन अॅनालायझर बसविणे, कंट्रोल पॅनेल सिस्टममध्ये बदल, फ्लो व्हॉल्व्ह इत्यादी बदल करून काही ऑक्सिजन फर्म तयार केले जाऊ शकतात. झेडएमएसच्या उपलब्धतेमुळे, अशा सुधारित प्रकल्पांची स्थापना 4-5 दिवसात होऊ शकते तर नवीन ऑक्सिजन प्रकल्पांच्या स्थापनेस किमान 3-4 आठवडे लागू शकतात.
प्रत्यक्ष साइटवरील प्रकल्पांमध्ये तयार होणाऱ्या ऑक्सिजनला कॉम्प्रेस करून सिलिंडर / विशेष पात्रांमध्ये भरावे लागते जेणेकरुन रुग्णालयात नेण्यासाठी उच्च दाब कॉम्प्रेसरचा वापर करावा लागतो. लवकरात लवकर काम पूर्ण करण्यासाठी या उद्योगांनाक आवश्यक ती सुविधा पुरविली जात आहे.
मेसर्स यूपीएल लिमिटेडद्वारे वापी  येथील एल जी रोटरी रुग्णालयामध्ये स्थापित वैद्यकीय ऑक्सिजन तयार करण्यासाठी सुधारित नायट्रोजन प्रकल्प दि. 27.04.2021 पासून कार्यरत आहे.
Jaydevi PS/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 255
संरक्षण मंत्रालय
राष्ट्रीय छात्र सेनेच्या प्रजासत्ताक दिन शिबिर - 2023 ला दिल्ली छावणी येथे प्रारंभ, शिबिरात 2,155 छात्रसैनिकांचा सहभाग, यामध्ये 710 मुलींचा समावेश
एनसीसी म्हणजेच राष्ट्रीय छात्र सेनेच्या प्रजासत्ताक दिन शिबिर - 2023 ला 02 जानेवारी 2023 रोजी करिअप्पा परेड ग्राउंड, दिल्ली छावणी येथे प्रारंभ झाला. जवळपास महिनाभर चालणाऱ्या या शिबिरात 28 राज्ये आणि आठ केंद्रशासित प्रदेशांमधून निवडलेले एकूण 2,155 छात्रसैनिक सहभागी झाले असून त्यात 710 मुलींचा समावेश आहे. या शिबिराचा समारोप 28 जानेवारीला पंतप्रधानांच्या रॅलीने होईल. यामध्ये जम्मू आणि काश्मीर मधील 114 कॅडेट आणि ईशान्य विभागातील 120 कॅडेट्सचाही समावेश आहे.
या शिबिरात सहभागी झालेले छात्रसैनिक, सांस्कृतिक स्पर्धा आणि राष्ट्रीय एकात्मता जागृतीपर कार्यक्रम अशा विविध कार्यक्रमात भाग घेतील. भारताचे उपराष्ट्रपती, संरक्षण मंत्री, संरक्षण राज्य मंत्री, दिल्लीचे मुख्यमंत्री, संरक्षण कर्मचारी आणि सेवा प्रमुखांसह अनेक मान्यवरही या शिबिराला भेट देतील.
लेफ्टनंट जनरल गुरबीरपाल सिंग यांनी यावेळी बोलताना छात्रसैनिकांना शिबिरात मनापासून सहभागी व्हायला आणि शिबिरातल्या प्रत्येक उपक्रमाचा जास्तीत जास्त लाभ उठवायला सांगितले. युवा वर्गाच्या नवनवीन आशा आकांक्षा आणि समाजाच्या अपेक्षा लक्षात घेऊन प्रशिक्षणाचा कार्यक्रम अधिक समावेशी केला आहे, असे त्यांनी सांगितले.
छात्रसैनिकांचे व्यक्तिमत्व विकास, नेतृत्वगुण आणि ‘सॉफ्ट स्किल्स’ यात सुधारणा करून त्यांना भविष्यासाठी सज्ज करण्यावर या शिबिराचा भर आहे, असे ते म्हणाले. प्रजासत्ताक दिनाच्या निमित्ताने राष्ट्रीय राजधानीत होणाऱ्या महत्त्वाच्या कार्यक्रमांद्वारे आपल्या देशाची समृद्ध परंपरा आणि संस्कृतीची मूल्ये यांचे दर्शन घडवणे हे प्रजासत्ताक दिन शिबिराचे उद्दिष्ट आहे. याशिवाय, छात्रसैनिकांच्या व्यक्तिमत्त्वाचा सर्वांगीण विकास आणि त्यांची मूल्यधारणा मजबूत करणे हे यामागील उद्दिष्टआहे.
पंतप्रधान कार्यालय
पंतप्रधान 20 ऑक्टोबर रोजी जागतिक तेल आणि वायू क्षेत्रातील सीईओ आणि तज्ञांशी साधणार संवाद
पंतप्रधान नरेंद्र मोदी 20 ऑक्टोबर, 2021 रोजी संध्याकाळी 6 वाजता व्हिडिओ कॉन्फरन्सिंगद्वारे जागतिक तेल आणि वायू क्षेत्रातील मुख्य कार्यकारी अधिकारी आणि तज्ञांशी संवाद साधणार आहेत. 2016 मध्ये सुरू झालेल्या या उपक्रमाचा हा सहावा वार्षिक संवाद आहे. या क्षेत्रातील महत्वाच्या मुद्द्यांवर विचारविनिमय करणारे तेल आणि वायू क्षेत्रातील जागतिक नेते यात सहभागी होतात, भारताबरोबर सहकार्य आणि गुंतवणूकीच्या संभाव्य क्षेत्रांचा ते शोध घेतात.
स्वच्छ वाढ आणि शाश्वततेला प्रोत्साहन आहे ही आगामी संवादाची व्यापक संकल्पना आहे. परस्परसंवाद, भारतातील हायड्रोकार्बन क्षेत्रातील अन्वेषण आणि उत्पादनाला प्रोत्साहन देणे, ऊर्जा स्वातंत्र्य, वायू आधारित अर्थव्यवस्था, कमी उत्सर्जन- स्वच्छ आणि ऊर्जा कार्यक्षम उपायांद्वारे, हरित हायड्रोजन अर्थव्यवस्था, जैवइंधनाचे उत्पादन वाढवणे आणि टाकाऊतून संपत्तीनिर्मिती यासारख्या क्षेत्रांवर संवादात लक्ष केंद्रित केले जाणार आहे. या विचारांच्या देवाणघेवाणीत आघाडीच्या बहुराष्ट्रीय संस्था आणि आंतरराष्ट्रीय संस्थाचे सीईओ आणि तज्ञ सहभागी होणार आहेत.
यावेळी केंद्रीय पेट्रोलियम आणि नैसर्गिक वायू मंत्री उपस्थित राहणार आहेत.
श्रम आणि रोजगार मंत्रालय
ईएसआयसी, विमा न काढलेल्या व्यक्तींसाठीही वैद्यकीय सुविधांचा लाभ देणार
(नवी दिल्ली, 6 डिसेंबर 2018
केंद्रीय श्रम आणि रोजगार राज्यमंत्री संतोषकुमार गंगवार यांच्या अध्यक्षतेखाली ईएसआयसी अर्थात कर्मचारी राज्य विमा महामंडळाच्या काल झालेल्या 176 व्या बैठकीत महामंडळाच्या वैद्यकीय सुविधा प्रदान करणाऱ्या यंत्रणेत अधिक सुधारणा घडवून आणण्याच्या दृष्टीने काही महत्त्वाचे निर्णय घेण्यात आले.
विमा न काढलेल्या व्यक्तींना ईएसआयसीच्या कमी उपयोगात असलेल्या रुग्णालयात वैद्यकीय सुविधांचा लाभ देण्याचा निर्णय घेण्यात आला आहे. यासाठी बाह्यरुग्ण विभागाकरिता 10 रुपये हा अनुदानित दर, रुग्णालयात दाखल झालेल्या रुग्णांसाठी सीजीएचएस पॅकेजच्या 25 टक्के रक्कम द्यावी लागेल. या निर्णयामुळे सामान्य जनतेला अल्प दरात दर्जेदार वैद्यकीय सुविधा उपलब्ध होईल. त्याचबरोबर रुग्णालय संसाधनांचा जनतेसाठी पूर्णत: उपयोग होईल.
सामाजिक सुरक्षा अधिकारी, विमा चिकित्सा अधिकारी श्रेणी II, कनिष्ठ अभियंता यांसारख्या विविध श्रेणीतली 5200 पदांसाठीच्या भर्ती संदर्भातली प्रक्रिया सुरू आहे.
N.Sapre/N.Chitale/P.Kor
पर्यावरण, वन एवं जलवायु परिवर्तन मंत्रालय
वनीकरणाला प्रोत्साहन
नवी दिल्ली, 19 डिसेंबर 2022
देशातील एकूण उपलब्ध भूभागापैकी किमान एक तृतीयांश क्षेत्र जंगलांनी अथवा वृक्षांनी आच्छादित असावे आणि या आच्छादित क्षेत्रापैकी दोन तृतीयांश भूभाग डोंगराळ आणि पर्वतीय क्षेत्रांतील असावा असे राष्ट्रीय उद्दिष्ट राष्ट्रीय वन धोरण  1988 मध्ये निश्चित करण्यात आले आहे. एनएफपी,1988 मधील उद्दिष्टांशी सुसंगतता राखत केंद्रीय पर्यावरण, वने आणि हवामान बदल मंत्रालयाने पडीक जमिनींसह देशभरातील उपलब्ध जमिनींवर वनीकरण करण्यासाठी अनेक उपक्रम हाती घेतले आहेत. मंत्रालयातर्फे, जमिनींच्या सुशोभीकरणाच्या दृष्टीकोनातून राबविण्यात येत असलेल्या ‘हरित भारत निर्मितीसाठीचे राष्ट्रीय अभियान’ या केंद्र पुरस्कृत योजनेद्वारे पडीक जमिनींवर हरित आच्छादन निर्माण करण्यासाठी संबंधित अंमलबजावणी संस्थांकडून योग्य उपक्रम हाती घेण्यात येत आहेत.
देशातील जमिनींचे वाळवंटीकरण रोखण्यासाठी जंगलांचे आच्छादन वाढविण्याच्या दृष्टीने केंद्र सरकार विविध योजना तसेच कार्यक्रम राबवीत आहे. देशात जंगले तसेच वृक्ष यांचे आच्छादन वाढविणे आणि त्यांच्या सद्य परिस्थितीत सुधारणा घडवून आणणे या उद्देशाने केंद्रीय पर्यावरण, वने आणि हवामान बदल मंत्रालय तसेच इतर अनेक मंत्रालयांतर्फे वनीकरणाशी संबंधित विविध योजना लागू करण्यात येत आहेत.
विविध प्रोत्साहनपर आणि नियामकीय उपाययोजनांच्या माध्यमातून भारत सरकार देशातील वनांचे संरक्षण, जतन आणि संवर्धन करून ही जंगले टिकवून ठेवण्यासाठी पावले उचलत आहे.
केंद्रीय पर्यावरण, वने आणि हवामान बदल राज्यमंत्री अश्विनीकुमार चौबे यांनी आज लोकसभेत लिखित उत्तराद्वारे ही माहिती दिली.
N.Chitale/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 187